Document ID: 32014R0083

KOMISJONI MÄÄRUS (EL) nr 83/2014,
29. jaanuar 2014,
millega muudetakse määrust (EL) nr 965/2012, millega kehtestatakse lennutegevusega seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ, (1) eriti selle artikli 8 lõiget 5,
ning arvestades järgmist:
(1)
Komisjoni määrusega (EL) nr 965/2012 (2) on ette nähtud lennutegevusega seotud tehnilised nõuded ja haldusmenetlused, mis asendavad nõukogu määruse (EMÜ) nr 3922/91 III lisa, (3) v.a Q alajagu, milles käsitletakse lennu- ja tööaja piiranguid ning puhkeaja nõudeid.
(2)
Vastavalt määruse (EÜ) nr 216/2008 artikli 22 lõikele 2 sisaldavad lennu- ja tööaja ning puhkeaja nõuete rakenduseeskirjad algselt kõiki määruse (EMÜ) nr 3922/91 III lisa Q alajao sisulisi sätteid, võttes arvesse teaduse ja tehnika uusimaid andmeid.
(3)
See määrus on määruse (EÜ) nr 216/2008 artikli 8 lõikes 5 ja artikli 22 lõikes 2 osutatud oluline rakendusmeede, seepärast tuleks määruse (EMÜ) nr 3922/91 III lisa Q alajagu välja jätta kooskõlas määruse (EÜ) nr 216/2008 artikli 69 lõikega 3. Siiski tuleks määruse (EMÜ) nr 3922/91 III lisa Q alajagu jätkuvalt kohaldada kuni käesoleva määrusega ette nähtud üleminekuperioodi lõpuni ja sellist liiki tegevuse suhtes, mille jaoks ei ole rakendusmeetmeid kehtestatud.
(4)
Käeolev määrus ei piira nõukogu direktiiviga 2000/79/EÜ (4) juba kehtestatud piirangute ja miinimumnõuete, eriti tööaega ja töövabasid päevi käsitlevate sätete kohaldamist, millest tuleks tsiviillennunduse lennupersonali puhul alati kinni pidada. Käesoleva määruse sätted ja muud käesoleva määruse kohaselt heakskiidetud sätted ei ole kavandatud selleks, et õigustada kõnealuse lennupersonali kaitsetaseme vähenemist. Käesoleva määruse sätted ei välista ega tohiks piirata rohkem kaitset pakkuvate siseriiklike sotsiaalõigusaktide ning töötingimusi, töötervishoidu ja tööohutust käsitlevate kollektiivlepingute kohaldamist.
(5)
Liikmesriigid võivad käesolevast määrusest või sellega seotud sertifitseerimistingimustest erandi teha või kõrvale kalduda, kohaldades vähemalt käesoleva määruse sätetega samaväärseid ohutustasemeid hõlmavaid sätteid, et võtta paremini arvesse riiklikke kaalutlusi või tegevuspraktikat. Käesoleva määruse mis tahes erandist tuleks teavitada ja seda tuleks käsitada kooskõlas määruse (EÜ) nr 216/2008 artiklitega 14 ja 22, millega tagatakse läbipaistvad ja mittediskrimineerivad otsused, mis põhinevad objektiivsetel kriteeriumidel.
(6)
Euroopa Lennundusohutusamet (edaspidi „amet”) on ette valmistanud rakenduseeskirjade eelnõu ning esitanud selle määruse (EÜ) nr 216/2008 artikli 19 lõike 1 kohaselt arvamusena (5) komisjonile.
(7)
Määrust (EL) nr 965/2012 tuleks seega muuta nii, et see sisaldaks lennu- ja tööaja piiranguid ning puhkeaja nõudeid.
(8)
Käesoleva määrusega ettenähtud meetmed on kooskõlas määruse (EÜ) nr 216/2008 artikli 65 alusel loodud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 965/2012 muudetakse järgmiselt.
1)
Artiklisse 2 lisatakse punkt 6:
„6)
„taksolend” - lennu- ja tööaja piirangute kontekstis ärilise lennutranspordi nõude-tellimuslend lennukiga, mille suurim lubatud reisijakohtade arv (MOPSC) on 19 või vähem.”
2)
Artikkel 8 asendatakse järgmisega:
„Artikkel 8
Lennuaja piirangud
1. III lisa FTL-alajagu kohaldatakse ärilise lennutranspordi lendude suhtes.
2. Erandina lõikest 1 kohaldatakse taksolendude, lennukiga toimuvate kiirabilendude ja ühe piloodiga lennukiga tehtavate ärilise lennutranspordi lendude suhtes määruse (EMÜ) nr 3922/91 artikli 8 lõiget 4 ja määruse (EMÜ) nr 3922/91 III lisa Q alajagu ning nendega seotud riigisiseseid erandeid, mis põhinevad pädevate asutuste tehtavate ohutusalaste riskide hindamisel.
3. Kopteritega toimuvate ärilise lennutranspordi lendude puhul tuleb järgida siseriiklikke nõudeid.”
3)
Lisatakse artikkel 9a:
„Artikkel 9a
Amet kontrollib pidevalt II ja III lisas sisalduvate lennu- ja tööaja piiranguid ning puhkeaja nõudeid käsitlevate sätete tõhusust. Hiljemalt 18. veebruaril 2019 esitab amet kõnealuse kontrollimise tulemuste kohta esimese aruande.
Kõnealune aruanne hõlmab teaduslikku eksperditeavet ja põhineb tegevusandmetel, mis on koostöös liikmesriikidega kogutud pikaajaliselt pärast käesoleva määruse kohaldamise kuupäeva.
Lõikes 1 osutatud kontrollimise käigus hinnatakse, kuidas mõjutavad õhusõiduki meeskonna tähelepanu vähemalt järgmised tegurid:
-
päeva sobivaimat aega hõlmav üle 13-tunnine tööaeg;
-
päeva vähim sobivaimat aega hõlmav üle 10-tunnine tööaeg;
-
üle 11-tunnine tööaeg nende meeskonnaliikmete puhul, kelle kohanemine ei ole teada;
-
suurt arvu vahemaandumiseta lende (rohkem kui 6) hõlmav tööaeg;
-
valveteenistus, nt valveaeg või reservaeg, pärast lennutööülesandeid; ning
-
puhkeaega häirivad töögraafikud.”
4)
II lisa muudetakse vastavalt käesoleva määruse I lisale.
5)
III lisa muudetakse vastavalt käesoleva määruse II lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 18. veebruarist 2016.
Erandina teisest lõigust võivad liikmesriigid otsustada mitte kohaldada määruse (EL) nr 965/2012 III lisa punkti ORO.FTL.205 alapunkti e ning kohaldada jätkuvalt kehtivaid lennuaegset puhkepausi käsitlevaid siseriiklikke sätteid kuni 17. veebruarini 2017.
Kui liikmesriik kohaldab kolmanda lõigu sätteid, teavitab ta komisjoni ja ametit ning kirjeldab erandi põhjuseid, selle kestust ja rakendamiskava, mis sisaldab kavandatavaid meetmeid ja sellega seotud ajakava.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. jaanuar 2014

Labels: 8
9